Bjarne Laustsen (S), 2014-03-11:
Tak, formand.
Jeg skal sige, at for Socialdemokratiet er det helt soleklart, at vi hellere havde set, at de fiskere, der sidder oppe på første parket i dag, var på havet frem for at sidde og lytte til en spændende debat, der ikke har fundet sin afslutning, før der er fundet en aftale.
Så vi har fuld forståelse for, at det er en meget, meget vanskelig situation både for fiskerne, for det primære erhverv, men også for fiskeribranchen, der mangler fisk at forarbejde og derfor har sendt mange folk hjem.
Det har vi utrolig stor forståelse for, og derfor vil vi også gerne kigge fremad, når vi forhåbentlig i denne uge får løst det her problem.
Det er med stor beklagelse, at vi hvert år skal se, at vi har en situation, hvor fiskerne ofte får ødelagt deres jul, fordi man ikke har styr på, hvor mange fisk de må have lov at fange i den kommende tid.
Så er der også de bilaterale forhandlinger med Norge.
Så ved fiskerne, hvad de har at rette sig efter, hvad de kan fiske efter, og det giver også bedre muligheder, tror jeg, for finansiering.
Så det ville være interessant at finde en sådan melodi, således at vi er fri for, at man hvert eneste år kan spille parterne ud mod hinanden, og at det eneste, der er usikkert, er for fiskerne, hvad de må fiske.
Så vi skal prøve at kigge på, hvad det er, der kan lade sig gøre.
I den nuværende situation er det klart, som vi ser det, at vi er helt enige i, som også Venstres ordfører var inde på, at det her har en række negative og uheldige konsekvenser, men hvordan det skal løses, er så der, hvor vi ikke er enige.
For her tror vi at det er ganske uklogt at begynde at foreslå, som Venstre gør – tilsyneladende med opbakning, heldigvis fra et mindretal – at indlede en handelskrig.
Dernæst vil jeg sige, at når man ikke engang er i stand til at redegøre for, hvilke konsekvenser den politik, man lægger frem her i Folketinget, vil få, så synes jeg godt nok, man er langt ude.
Man må have gjort sig nogle tanker om, hvad det her vil komme til at koste.
Det er ikke så forfærdelig mange år siden, og det var endda med en konservativ erhvervsminister i spidsen, at man indførte EU-told på norske laks for at beskytte lakseindustrien i Skotland.
Det kom der ikke noget særlig godt ud af.
Man kan bare slå op i forskellige medier og se, hvor mange der blev sendt hjem, bl.a. i Nordjylland, fordi den told, der blev lagt på, jo gjorde, at fisken kørte uden om de danske fiskefabrikker.
I øvrigt kan vi ikke selv gøre det, vi skal have EU med til at gøre det.
Vi skal have alle landene med på en politik, der siger, at Norge har forbrudt sig.
I forhold til hvad?
Det, der er sket herinde, er jo, at færingerne vil have nogle flere makrel, og det var der, jeg spurgte Venstres ordfører, om ikke de bakkede op om det.
Jo, det gjorde de.
Alle de ting, som den danske regering er kommet med, har Venstre bakket op, og det står da enhver frit for at foreslå hvad som helst her i Folketinget, indkalde i samråd, hvad man også gør, så det er ikke, fordi vi ikke har diskuteret det.
Men jeg skal meget gerne medgive – og måske også prøve at udpege en – at der måske er en skurk i det her spil.
Det tror jeg ikke er den nuværende minister.
Jeg tror bestemt, at både han og hans embedsmænd har gjort, hvad de kunne, men det er Europa-Kommissionen, der har taget en række skridt til at gå ind og forsøge at lave en aftale om makrelsituationen med kyststaterne der.
Det er så ikke lykkedes, kan man sige.
Om Norge udnytter det?
Ja, det gør de, og det er så de danske fiskere, der betaler prisen der.
Derfor skal man da også, som den danske minister har gjort opmærksom på, opfordre til, at de to ting bliver kørt parallelt, for ellers kunne man da se for sig, at hvis makrelforhandlingerne ikke førte til et positivt resultat, kunne de danske fiskere komme til at stå i den situation, at de ikke kunne få deres aftale på plads.
Så det er det, vi skal se på i fremtiden, nemlig hvordan og hvorledes vi kan få skabt en løsning, således at vi ikke kommer i den her situation hvert eneste år, og så den her situation ikke vender tilbage igen.
Det her har selvfølgelig været en ekstraordinær situation, fordi der er tvivl om det.
Jeg tror, der er stor sandsynlighed for, at EU kan indgå en aftale, hvor også Færøerne nu er enige, og det vil da hjælpe på det, og jeg kan også forstå, at der stort set er en aftale på plads om kvotefordelingen i Nordsøen og Skagerrak, men hvordan kobler man lige de her to ting?
Så jeg vil gerne endnu en gang opfordre til, at der findes en løsning.
Jeg er helt sikker på, at den danske minister er helt klar over, at det har stor betydning for livet i havnene og på havet, og derfor må og skal der findes en løsning hurtigst muligt.
Derfor vil jeg gerne have lov med formandens tilladelse at oplæse et forslag til vedtagelse på vegne af Enhedslisten, SF, Radikale Venstre og Socialdemokratiet:
Forslag til vedtagelse »Folketinget er opmærksomt på, at uhindret adgang til norske farvande er vigtigt for danske fiskere, og ønsker derfor, at uafbrudt adgang sikres i fremtiden.
Folketinget anerkender samtidig regeringens indsats for at få iværksat forhandlinger og afsluttet den bilaterale aftale mellem EU og Norge for 2014.
Idet Folketinget vil sikre de bedste muligheder for rettidig indgåelse af fremtidige bilaterale aftaler mellem EU og Norge om fiskerimulighederne, pålægges regeringen at arbejde for: - at Europa-Kommissionen påbegynder de bilaterale forhandlinger med Norge om en aftale for 2015 så tidligt som muligt i efteråret 2014, og - at Europa-Kommissionen fastholder de forhandlingsdatoer, der aftales med Norge.«